Vier sterf toe motor teen boom botsFoto: Netcare 911 Vier mense is dood en twee beseer ná ŉ gru-ongeluk Sondag in die vroeë oggendure op Lynnwoodweg in Pretoria. Chris Botha, woordvoerder van Netcare 911, het gesê die ongeluk het omstreeks 04:30 gebeur toe ŉ motor van die pad af gery en teen ŉ boom gebots het. “Met paramedici se aankoms op die toneel was wrakstukke oor ŉ groot gebied rondom die motor versprei,” het Botha gesê. “Ses mans wat in die voertuig was, is gevind waar hulle ŉ ent weg van die wrak af gelê het. Vier van die mans is op slag dood, terwyl een ernstig beseer is. Een van die mans het wonderbaarlik net ligte beserings opgedoen.” Volgens Botha is die kritiek beseerde man op die toneel gestabiliseer voordat hy en die ander beseerde na ŉ nabygeleë hospitaal gehaas is.